Sinjali ta' rkupru fil-box office Tmiem il-ġimgħa li għaddiet fl-Istati Uniti kien wieħed twil għax it-Tnejn kienet btala pubblika (Memorial Day). Normalment f'dan il-weekend kien joħroġ wieħed mill-blockbusters ewlenin tas-sajf. Wara sena ta' inċertezza u għeluq tat-teatri minħabba l-pandemija, il-box office Amerikana bdiet tieħu r-ruħ b'sfida bejn żewġ films li kellhom il-potenzjal li jiġbdu udjenzi kbar. "A Quiet Place Part II", li ktibt fuq l-ġimgħa l-oħra, rebaħ din l-isfida b'dħul ta' $58 miljun sat-Tnejn. F'dan is-sequel Emily Blunt hi mġegħla tmexxi familja f'ambjent fejn ma tistax tagħmel ħoss jekk trid tibqa' ħajja. "A Quiet Place Part 2" kellu l-vantaġġ li kien esklussivament fit-teatri. L-isfidant ewlieni fil-box office kien il-film tal-kumpanija Disney, "Cruella". Sat-Tnejn kellu dħul ta' kważi $27 miljun. "Cruella" kien ukoll disponibbli fuq Disney Plus għall-prezz ta' $30. Mis-swieq internazzjonali, fejn ħareġ f'29 pajjiż, "Cruella" hu stmat li kellu dħul ta' madwar $16-il miljun oħra. L-ewwel reazzjoni tas-sidien tat-teatri Amerikani hi pożittiva billi għall-ewwel darba f'aktar minn sena, l-films kollha li kienu qed jintwerew fit-teatri kellhom dħul ta' aktar minn $100 miljun. Films oħra li qed jintwerew fit-teatri Amerikani jinkludu "Spiral" (b'Chris Rock u Samuel L. Jackson), "Wrath of Man" (Jason Statham) u film ieħor tad-Disney, "Raya and the Last Dragon". F'Malta, is-swali taċ-ċinema huma mistennija jiftħu min-nhar it-Tnejn. Il-karattru ta' Cruella de Vil ħolqitu l-kittieba Ingliża Dodie Smith permezz tal-ktieb tagħha 'The Hundred and One Dalmations' li kien ippubblikat fl-1956. Ħames snin biss wara, Walt Disney għamel il-famuż film animat "One Hundred and One Dalmations". Il-karattru ta' Cruella de Vil kompla jiġi immoratliżżat permezz tal-interpritazzjoni ta' Glenn Close f'"101 Dalmations" li hawn Malta kien beda jintwera fil-jiem ta' qabel il-Milied tal-1996. Erba' snin eżatt wara kien ħareġ is-sequel "102 Dalmations", b'Glenn Close għal darba fil-parti ta' Cruella de Vil. Is-sequel ma kienx suċċess fil-box office. Din id-darba, il-kumpanija Disney qed toħloq prequel għall-istorja, li jagħti lok sabiex il-karattru ta' Cruella jiżviluppa f'aktar films fil-futur. Emma Stone tidħol fiż-żarbun u fil-libsa ta' Estella/Cruella. Il-mod kif id-direttur Craig Gillespie żviluppa dan il-karattru ifakkrek sa ċertu punt f'Joker ta' Joaquin Phoenix. Dan il-paragun sar minn bosta fuq il-midja soċjali malli ħareġ it-trailer. Id-direttur Gillespie, huwa kkwotat li qal li hu jifhem li l-udjenza għandha bżonn punt kulturali ta' referenza imma emfasiżża li Cruella f'dan il-film turina l-ikrah fil-karattru tagħha imma b'mod ġenerali l-film hu divertenti u fih element umoristiku. Għalhekk bħala films, ma tistax tipparaguna "Cruella" ma' "Joker". Ċertament li "Cruella" mhux "Maleficent". Filwaqt li l-film ta' Angelina Jolie ssogra jtappan il-memorja ta' "Sleeping Beaty", "Cruella" hu wieħed kreattiv żviluppat b'mod inġenjuż meta jimmaġina lil Cruella qabel qabel bdiet tirrakkonta l-kittieba Dodie Smith. Ir-rakkont jeħodna f'Londra tas-sebgħinijat. It-tfulija ta' Cruella, jew aħjar ta' Estella kien wieħed kiefer, qiesu ta' xi wieħed mill-karattri mill-kotba ta' Charles Dickens. Il-ħolma tagħha sa minn ċkunitha kienet li ssir disinjatriċi tal-ħwejjeġ. Din l-ambizzjoni ġġib lil Estella f'kuntatt ma' mal-Barunessa von Hellman (Emma Thompson). Il-barunessa kienet mara dejjem liebsa b'mod eleganti imma bħalha disinjatriċi, kienet waħda egoċentrika u stinata apparti li kellha isem f'din l-industrija. It-tip ta' relazzjoni li tiżviluppa bejniethom iġġiegħel joħroġ il-parti kattiva tal-karattru ta' Estella. B'hekk titwieled il-famuża Cruella li nafu. It-trio Aline Brosh McKenna, Kelly Marcel u Steve Zissis li ħolqu din l-istorja jimmerithom applaws għal mod intelliġenti kif sawwru l-istorja. Insiru nafu minn fejn hi ġejja ukoll l-antipatija ta' Estella lejn il-klieb tad-dalmati. "Cruella" (Walt Disney: 12A) fih aktar sew minn sagħtejn, ippakkjati bl-avventura. Għandna wkoll dettal tal-ħajja parallela mad-dinja tal-kriminali dilettanti. Estella u sħabha l-orfni Jasper (Joel Fry) u Horace (Paul Walter Hauser) ikunu kontinwament jagħmlu serqiet żgħar u kultant kbar, għalkemm it-tir ta' Estella kien li jkollha suċċess leġġitimu bħala disinjatriċi tal-ħwejjeġ. Imma dawn il-ħiliet li takkwista ta kif taljena u ta travestiment, jgħinuha meta tiġi biex tħalli mpressjoni tagħha. Il-film għandu diversi xeni spettakolari imma l-akbar waħda hi meta Estella tinvadi rirċeviment tal-Barunessa.